**Διάσκεψη για το Μέλλον της Ευρώπης**

**Η μεγαλύτερη πανευρωπαϊκή άσκηση συμμετοχικής δημοκρατίας**

**Κάνε τη φωνή σου να ακουστεί!**

**Οδηγός συμμετοχής**

Ο διάλογος για το Μέλλον της Ευρώπης ξεκινά και ο λόγος περνά πλέον στους πολίτες της Ευρώπης. Ήδη πολλοί φορείς ετοιμάζουν θεματικές εκδηλώσεις, στις οποίες οι Έλληνες πολίτες μπορούν να συμμετάσχουν, για να συνδιαμορφώσουν την Ευρώπη του αύριο. **Όσο μαζικότερη η συμμετοχή των πολιτών, τόσο αντιπροσωπευτικότερα τα αποτελέσματα της Διάσκεψης**.

**Πώς;**

**Κάθε Ελληνίδα και κάθε Έλληνας μπορεί να μετάσχει μέσω της ψηφιακής πλατφόρμας** [**https://futureu.europa.eu**](https://futureu.europa.eu)

Η ψηφιακή πλατφόρμα είναι πλέον ανοιχτή στο κοινό, σε όλες τις επίσημες γλώσσες της ΕΕ, συμπεριλαμβανομένης και της ελληνικής. Θα συγκεντρώσει τις προτάσεις των πολιτών, οι οποίες και θα μεταφερθούν στις Ευρωπαϊκές ομάδες δράσης και στην Ολομέλεια της Διάσκεψης.

***-Επισκέψου την και δημιούργησε τον λογαριασμό σου ή συνδέσου με το προφίλ σου στα κοινωνικά δίκτυα!***

***-Συζήτησε τις προτάσεις σου με Ευρωπαίους από κάθε γωνιά της ΕΕ!***

Κάθε πολίτης μπορεί να υποβάλει μια νέα πρόταση ή ιδέα για το Μέλλον της Ευρώπης ή απλά να παρακολουθήσει τον διάλογο που διεξάγεται σε πανευρωπαϊκό επίπεδο.

***-Βρες εκδηλώσεις και δράσεις που οργανώνονται κοντά σου (ή στο διαδίκτυο)!***

Ο διαδραστικός χάρτης δίνει τη δυνατότητα σε όλους τους επισκέπτες της πλατφόρμας να αναζητήσουν και να δηλώσουν συμμετοχή σε πρωτοβουλίες που τους ενδιαφέρουν.

***-Διοργάνωσε τη δική σου συζήτηση για το Μέλλον της Ευρώπης!***

Όλοι οι πολίτες και ενδιαφερόμενοι φορείς μπορούν να χρησιμοποιήσουν τις πληροφορίες, τα εργαλεία και τους πόρους της πλατφόρμας για να πραγματοποιήσουν δράσεις και εκδηλώσεις που σχετίζονται με μια από τις πολλές θεματικές της Διάσκεψης ή και με ελεύθερο θέμα.

**Ποιες είναι οι προϋποθέσεις για τη διοργάνωση θεματικών εκδηλώσεων;**

Για να ληφθεί μια θεματική εκδήλωση υπόψη στον διάλογο θα πρέπει να πληροί τους παρακάτω όρους:

-Να χρησιμοποιεί εμφανώς την **οπτική ταυτότητα (logo)** της Διάσκεψης για το Μέλλον της Ευρώπης!

-Να σέβεται τους κανόνες της ΕΕ για την **προστασία των δεδομένων και την προστασία της ιδιωτικής ζωής**!

-Μετά την ολοκλήρωση της εκδήλωσης, οι διοργανωτές να **ανατροφοδοτούν την πλατφόρμα** [**https://futureu.europa.eu**](https://futureu.europa.eu/) με μια σύντομη **έκθεση των βασικών συμπερασμάτων**!

*-Και ασφαλώς να* ***τηρεί τους κανόνες του Χάρτη της Διάσκεψης*** που στόχο έχουν να διασφαλίσουν τη **δημοκρατικότητα, αντιπροσωπευτικότητα και διαφάνεια** των εκδηλώσεων, ζητώντας από τους διοργανωτές:

* Να θέτουν τους πολίτες στο επίκεντρο κάθε εκδήλωσης και να τους επιτρέπουν να εκφράζουν ελεύθερα την άποψή τους.
* Να προωθούν εκδηλώσεις χωρίς αποκλεισμούς και προσβάσιμες για όλους τους πολίτες.
* Να ενθαρρύνουν την πολυμορφία στις συζητήσεις, υποστηρίζοντας ενεργά τη συμμετοχή πολιτών από όλα τα κοινωνικά στρώματα, ανεξαρτήτως φύλου, σεξουαλικού προσανατολισμού, ηλικίας, κοινωνικοοικονομικού υπόβαθρου, θρησκείας ή/και μορφωτικού επιπέδου.
* Να διαφυλάσσουν την ελευθερία του λόγου, παρέχοντας βήμα σε αντικρουόμενες απόψεις και προτάσεις - εφόσον αυτές δεν χρησιμοποιούν ρητορική μίσους ούτε είναι παράνομες.
* Να μεταδίδουν απευθείας ή/και να ηχογραφούν εκδηλώσεις, όταν είναι δυνατό.
* Κατά την παροχή πληροφοριών στους συμμετέχοντες σχετικά με θέματα προς συζήτηση (π.χ. ψηφιακό, έντυπο ή οπτικοακουστικό υλικό), να εξασφαλίζουν ότι αυτό το υλικό είναι ακριβές, αξιόπιστο, προσβάσιμο και διαθέτει ανιχνεύσιμες παραπομπές.

*Για περισσότερες λεπτομέρειες, βλ.:*

<https://futureu.europa.eu/pages/charter>

<https://ec.europa.eu/commission/presscorner/detail/el/qanda_21_1765>

<https://futureu.europa.eu/pages/faq?locale=el>